b'\n_START_ARTICLE_\nJaagu-Mihkli kivi\n_START_PARAGRAPH_\nJaagu-Mihkli kivi (ka Jaagu-Mihkli hiiekivi, Massu suurkivi, Ridase ohvrikivi) on r\xc3\xa4ndrahn ja hiiekivi P\xc3\xa4rnu maakonnas L\xc3\xa4\xc3\xa4neranna vallas Ridase k\xc3\xbclas. Kivi geograafilised koordinaadid on 58\xc2\xb0\xc2\xa037\xe2\x80\xb2\xc2\xa023\xe2\x80\xb3\xc2\xa0N, 23\xc2\xb0\xc2\xa039\xe2\x80\xb2\xc2\xa058\xe2\x80\xb3\xc2\xa0E. Kivi m\xc3\xb5\xc3\xb5dud on: pikkus 11,2 m, laius 8,2 m, k\xc3\xb5rgus 4,3 m, \xc3\xbcmberm\xc3\xb5\xc3\xb5t 30,1 m. Kivi v\xc3\xb5eti kaitse alla aastal 1958. Kivile on kehtestatud piiranguv\xc3\xb6\xc3\xb6nd 50 m (0,77 ha). Kivi seisund on hea, \xc3\xbcmbrus vajab aeg-ajalt v\xc3\xb5sast puhastamist._NEWLINE_Kivi on rabakivigraniidist ja asub Jaagu-Mihkli maadel. Kivi on kergesti ligip\xc3\xa4\xc3\xa4setav, kuid \xc3\xbcmbritseva sarapuuv\xc3\xb5sa t\xc3\xb5ttu eemalt mitte n\xc3\xa4htav. Kivi on lameda, l\xc3\xa4\xc3\xa4ne poole kaldu laega hiidrahn. Selle kirdek\xc3\xbcljel on looduslikud astmed, mis v\xc3\xb5imaldavad rahnule t\xc3\xb5usta. Kivist umbes 200 m p\xc3\xb5hja poole j\xc3\xa4\xc3\xa4b Risti\xe2\x80\x93Virtsu\xe2\x80\x93Kuivastu\xe2\x80\x93Kuressaare maantee, umbes 1,1 km l\xc3\xa4\xc3\xa4ne poole j\xc3\xa4\xc3\xa4b Uustalu kraav, umbes 1,0 km p\xc3\xb5hja poole j\xc3\xa4\xc3\xa4vad Laane tammed._NEWLINE_Jaagu-Mihkli kivi keskkonnaregistri kood on KLO4000964.'